น้ำมันดิบปิดพุ่ง 2.96 ดอลล์
สัญญาน้ำมันดิบ ตลาดนิวยอร์กปิดพุ่ง 2.96 ดอลล์ที่ 93.99 ดอลลาร์/บาร์เรล  หลังจำนวนคนว่างงานสหรัฐลดลง
3 พ.ค. 2556

สัญญาน้ำมันดิบ ตลาดนิวยอร์กปิดพุ่ง 2.96 ดอลล์ที่ 93.99 ดอลลาร์/บาร์เรล  หลังจำนวนคนว่างงานสหรัฐลดลง
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนมิ.ย.พุ่งขึ้น 2.96 ดอลลาร์ หรือ 3.25% ปิดที่ 93.99 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน พุ่งขึ้น 2.9 ดอลลาร์ หรือ 2.9% ปิดที่ 102.85 ดอลลาร์/บาร์เรล
ตลาดน้ำมันนิวยอร์กทะยานขึ้นหลังจากอีซีบีมีมติลดอัตราดอกเบี้ยลง 0.25% มาอยู่ที่ระดับ 0.50% ในการประชุมเมื่อวานนี้ ขณะที่นายมาริโอ ดรากิ ประธานอีซีบีแถลงต่อผู้สื่อข่าวภายหลังการประชุมว่า การที่อีซีบีตัดสินใจปรับลดอัตราดอกเบี้ยลงในวันนี้เนื่องจากอีซีบีเล็งเห็นว่าแรงกดดันด้านเงินเฟ้ออยู่ในระดับที่ต่ำ เมื่อพิจารณาจากปัจจัยในระยะกลาง
นอกจากนี้ สัญญาน้ำมันดิบยังได้แรงหนุนจากรายงานที่ระบุว่า จำนวนผู้ขอรับสวัสดิการว่างงานครั้งแรกของสหรัฐในรอบสัปดาห์ที่สิ้นสุดวันที่ 27 เม.ย. ปรับตัวลง 18,000 ราย สู่ระดับ 324,000 ราย ซึ่งเป็นระดับต่ำสุดในรอบ 5 ปี ตรงข้ามกับที่นักวิเคราะห์ส่วนใหญ่คาดว่าจะเพิ่มขึ้นแตะระดับ 345,000 ราย สะท้อนให้เห็นว่ากลุ่มนายจ้างในสหรัฐยังคงมีการจ้างงานแม้ว่าเศรษฐกิจส่งสัญญาณการชะลอตัวก็ตาม